Si estimes algú | Catorze.cat
John Steinbeck | 26/02/2017 a les 12:08h
Arxivat a: Biblioteca, premi Nobel de Literatura, John Steinbeck, carta
L'escriptor nord-americà John Steinbeck va néixer el 27 de febrer del 1902 a Salinas i va morir el 20 de desembre del 1968 a Nova York. Fill d'immigrants alemanys i irlandesos als Estats Units, va guanyar el premi Nobel de Literatura el 1962. A part de les novel·les i dels guions de cinema, sovint escrivia cartes als amics, als editors, a la família. El 1958, quan Thom –el seu fill 14 anys– li va confessar per escrit que estava enamorat d'una noia que es deia Susan, ell li va respondre amb aquesta carta plena de tendresa i d'optimisme.
Foto: www.steinbecknow.com
Hem rebut la teva carta aquest matí. La contestaré des del meu punt de vista i, per descomptat, l'Elaine ho farà des del seu.
Segon. Hi ha diversos tipus d'amor. Un és egocèntric, mesquí, cobdiciós i utilitza l'amor per donar-se importància. Aquest és el tipus d'amor lleig i pobre. L'altre és una forma de despertar tot allò de bo que hi ha dins teu: l'amabilitat i la consideració i el respecte, no només el respecte social de les convencions, sinó també la forma més gran de respecte, que és el reconeixement de l'altra persona com a única i valuosa. El primer tipus d'amor et pot emmalaltir i empetitir i debilitar, però el segon et despertarà força, valor, amabilitat i fins i tot la saviesa que no sabies que tenies.
Però no crec que m'estiguessis preguntant què és el que sents. Això ja ho saps tu millor que ningú. El que vols és que t'ajudi a saber què has de fer amb això que sents, i puc explicar-t'ho.
L'objecte de l'amor és el millor i més bonic. Prova de viure estant-ne a l'altura.
Si estimes algú -no hi ha cap mal possible a dir-ho- només has de recordar que algunes persones són molt tímides i que a vegades s'ha de ser conscient d'aquesta timidesa.
Les noies tenen una manera de saber o d'intuir el que sents, però normalment també els agrada escoltar-ho.
Estarem encantats de conèixer la Susan. Serà molt benvinguda. L'Elaine se n'ocuparà, perquè ella és qui en sap i estarà contenta de fer-ho. Ella també en sap, d'amor, i potser et podrà ajudar més que jo.
I no et preocupis per perdre'l. Quan alguna cosa ha de passar, passa. El que és important és no precipitar-se. Res de bo s'escapa.